
Ministru kabineta sēdes protokollēmums

Vēstules projekts Saeimas Tautsaimniecības, agrārās, vides un reģionālās politikas komisijai (par aicinājumu rast risinājumu vietējā ražojuma preču īpatsvara palielināšanai pārtikas preču mazumtirdzniecībā, mazumtirgotāju un piegādātāju savstarpējās komunikācijas uzlabošanai un moderna digitāla pārtikas preču cenu salīdzināšanas rīka ieviešanai)

· 1. Atbalstīt iesniegto vēstules projektu Saeimas Tautsaimniecības, agrārās, vides un reģionālās politikas komisijai.
· 2. Valsts kancelejai noformēt un nosūtīt vēstuli Saeimas Tautsaimniecības, agrārās, vides un reģionālās politikas komisijai.
· 3. Konkurences padomei apzināt aktuālo situāciju Latvijas mazumtirdzniecības tīklos attiecībā uz vietējā ražojuma preču īpatsvaru pārtikas preču mazumtirdzniecībā un līdz 2024. gada 1. novembrim iesniegt izvērtējumu Ekonomikas ministrijai un Zemkopības ministrijai.
· 4. Zemkopības ministrijai izanalizēt citu valstu pieredzi attiecībā uz vietējo produktu īpatsvara palielināšanu veikalu plauktos un līdz 2024. gada 1.novembrim iesniegt izvērtējumu Ekonomikas ministrijai.
· 5. Zemkopības ministrijai sadarbībā ar Ekonomikas ministriju un Konkurences padomi izvērtēt iespēju īstenot pasākumus pārtikas preču mazumtirgotāju un piegādātāju savstarpējās sadarbības uzlabošanai (piegādātāju un pārtikas preču mazumtirgotāju sadarbības kodeksa vai memoranda noslēgšanas veicināšana, labās prakses vadlīniju izstrāde u.tml.) un līdz 2024. gada 1.novembrim iesniegt izvērtējumu Ekonomikas ministrijai.
· 6. Zemkopības ministrijai sadarbībā ar Konkurences padomi un Ekonomikas ministriju sagatavot priekšlikumus (koncepciju) moderna digitāla pārtikas preču iepirkuma groza mazumtirdzniecības cenu salīdzināšanas rīka ieviešanai, tostarp apzinot arī citu valstu labo praksi un izvērtējot iespēju veikt regulāru pārtikas preču cenu izmaiņu monitoringu un analīzi (ietverot ietekmes uz valsts budžetu izvērtējumu).
· 7. Ekonomikas ministrijai apkopot šī protokollēmuma 3., 4., 5. un 6. punktā minētos izvērtējumus un priekšlikumus un sagatavot vēstules projektu Saeimas Tautsaimniecības, agrārās, vides un reģionālās politikas komisijai par iespējamajiem risinājumiem vietējā ražojuma preču īpatsvara palielināšanai pārtikas preču mazumtirdzniecībā, mazumtirgotāju un piegādātāju savstarpējās komunikācijas uzlabošanai un moderna digitāla pārtikas preču cenu salīdzināšanas rīka ieviešanai. Ekonomikas ministram līdz 2024. gada 20. novembrim iesniegt noteiktā kārtībā izskatīšanai Ministru kabinetā iepriekš minēto vēstules projektu.

